ASi Tallinna Sadam nõukogu kinnitas oma tänasel koosolekul ettevõtte 2010. aasta majandusaasta aruande, mille kohaselt kujunes 2010. aasta ASi Tallinna Sadam jaoks läbi aegade rekordiliseks kõigi olulisemate finantsnäitajate poolest – rekordiline müügitulu, rekordiline puhaskasum ja rekordiline EBITDA.
ASi Tallinna Sadam 2010. aasta konsolideeritud müügitulu oli auditeeritud andmetel kokku 87 miljonit eurot (1 358 miljonit krooni) kasvades eelmise aasta sama perioodi võrdluses 6 miljonit eurot (91 miljonit krooni) ehk 7% võrra. Konsolideeritud puhaskasum moodustas 42 miljonit eurot (663 miljonit krooni), kasvades eelmise aasta võrdluses 16 miljonit eurot (255 miljonit krooni) ehk 62% võrra.
2010. aasta kujunes ASi Tallinna Sadam jaoks edukaks ka tegevusmahtude osas. Kaubamahuks kujunes 36,6 miljonit tonni, mis tähendab varasema aastaga võrreldes kasvu 5 miljoni tonni ehk märkimisväärse 16% võrra. Sellega püsis Tallinna Sadam Läänemere idakalda suuremate sadamate võrdluses kaubamahu suuruselt Primorski ja St. Peterburgi sadamate järel kolmandal kohal, edestades järgnevaid Klaipeda, Riia ja Gdanski sadamaid.
Vaatamata madalseisust alles taastuvale majanduskeskkonnale läbis ASi Tallinna Sadam koosseisu kuuluvaid sadamaid 2010. aastal taas läbi aegade rekordiline arv reisijaid - 7,92 miljonit. Sealjuures kruiisireisijate arv küll vähesel määral kahanes (6% võrra), kuid suurima reisijate arvuga Tallinn-Helsingi liini reisijate arv kasvas 621 tuhande reisija ehk 10% võrra.
ASi Tallinna Sadam nõukogu esimehe Neinar Seli sõnul on sadama juhatus ja töötajad teinud väga head tööd ning suutnud viia ettevõtte enamuse näitajate poolest läbi aegade parimatele tulemustele. „Kunagi ei ole nii hästi, et enam paremini ei saaks, kuid sadama töötajad eesotsas juhatusega on saavutanud möödunud aastal suurepärase tulemuse,“ oli Seli rahul.
„Sadamat ootavad ees mitmed suured arendusprojektid ning tihe konkurents naabritega sunnib meid endisest enam pingutama. Olen kindel, et see meeskond suudab kõikide nende väljakutsetega ka tulevikus edukalt toime tulla,“ lisas Seli.